Eduskuntavaalien vaalirauhaa on rikottu Joensuussa ja Kontiolahdella, jossa häirintä on kohdistunut vihreän maahanmuuttajataustaisen ehdokkaan Ali Girayn (kuvassa) kampanjaan.

Girayn vaalipizzaa tarjonneisista neljästä pizzeriasta kahteen on kohdistunut viikonlopun aikana ilkivaltaa, samoin hänen tienvarsijulisteitaan on kaadettu.

- Tuomitsemme jyrkästi kaiken poliittiseen toimintaan kohdistuvan häirinnän, ilkivallan, painostuksen, väkivallan ja sen uhan, kohdistui se mihin poliittiseen suuntaukseen tahansa, toteaa vihreiden puoluesihteeri Lasse Miettinen.

Tässä tapauksessa erityisen huolestuttavaa on vihreiden mukaahäirinnän ilmeinen rasistinen motiivi.

- Poliittinen osallistuminen on kaikkien oikeus, ei vain kantaväestön. Tämä on tehtävä täysin selväksi. Hyökkäys yhden vaalityötä vastaan on aina hyökkäys demokratiaa vastaan, Miettinen painottaa.

Vihreiden joensuulainen varapuheenjohtaja Krista Mikkonen painottaa, että rasistisen ilkivallan päättäväinen torjunta on välttämätöntä.

- Kun ottaa huomioon vanhan rasismin historian Joensuussa, niin onhan tämä järkyttävää. Rasistinen rikollisuus on täällä viime vuosina saatu vähenemään laajalla yhteistyöllä. Tämä tuore tapaus merkitsee takapakkia. Meillä Itä-Suomessa ja koko Suomessakin näyttää vielä olevan paljon töitä, että uudet asukkaat otettaisiin tosissaan tasavertaisina yhteiskunnan toimijoina, Mikkonen toteaa.

Ali Giraylle itselleen tämä on kova paikka. Ehdokkaaksi hän ryhtyi vihreiden mukaan esimerkkinä siitä, että maahanmuuttajana voi nousta vakiintuneeseen arvostettuun asemaan ja kaikkien tulisi osallistua uuden maansa rakentamiseen.

- Nyt viesti tuntuu olevan se, että kaikki eivät kelpaakaan Suomea nostamaan. Meidän kaikkien yhteinen velvollisuutemme on osoittaa, että näin ei ole, ja seistä yhdessä puolustamassa jokaisen kansalaisen oikeutta osallistua kansanvallan toimintaan, etnisestä taustasta riippumatta, Mikkonen vaatii.

Karjalainen uutisoi Girayn kampanjaan kohdistuneesta häiriköinnistä maanantaina.